google/wiki40b huggingface dataset:
คณะรัฐศาสตร์ มหาวิทยาลัยรามคำแหง

ประวัติ

เมื่อมหาวิทยาลัยรามคำแหงดำเนินการในปี พ.ศ. 2514 คณะรัฐศาสตร์มีฐานะเป็นภาควิชาหนึ่งในคณะนิติศาสตร์ และจัดตั้งเป็นคณะรัฐศาสตร์ในปี 2516 ต่อมาได้ย้ายที่ทำการแยกจากคณะนิติศาสตร์มาเป็นอาคารไม้สองชั้น ติดกับสนามกีฬาหัวหมาก ซึ่งเป็นที่ทำการของคณะมนุษยศาสตร์ ตั้งแต่วันที่ 30 กรกฎาคม 2517 และอยู่ในที่ทำการนี้ประมาณ 6 ปี ต่อมาอาคารดังกล่าวเป็นที่ทำการของงานสวัสดิการและรักษาความปลอดภัย กองอาคารสถานที่ และได้ย้ายมาอยู่อาคาร 5 ชั้น ซึ่งเป็นที่ทำการถาวร เมื่อวันที่ 17 กันยายน 2522 ลักษณะตัวอาคารเป็นรูปตัวยูแบ่งเป็น 2 ส่วนคือ ส่วนหนึ่งเป็นห้องอาจารย์และสำนักงาน อีกส่วนหนึ่งเป็นสำนักงานบัณฑิตศึกษา ห้องเรียน ห้องสมุด ศูนย์เอกสารทางวิชาการ ศูนย์นวัตกรรมการจัดการภาครัฐและเอกชน ศูนย์ศึกษาเอเชีย ศูนย์ศึกษาเอเชียตะวันออก จนถึงปัจจุบัน
ในปี พ.ศ. 2550-2552 ได้ก่อสร้างอาคารคณะรัฐศาสตร์หลังใหม่ 12 ชั้น 1 หลัง โดยใช้พื้นที่ของอาคาร NB 3 A,B และ NB 10 เดิม ได้ส่งมอบและตรวจรับเมื่อวันที่ 21 กันยายน 2552 โดยมีวัตถุประสงค์เพื่อใช้ประโยชน์สำหรับการเรียนการสอน ทั้งระดับปริญญาตรี ปริญญาโท ปริญญาเอก และสำนักงาน ในการให้บริการ และการบริหารงานของคณะรัฐศาสตร์

ภาควิชา

เปิดสอน 1 กลุ่มวิชา   
1.กลุ่มวิชาเอกรัฐศาสตร์
1.กลุ่มวิชาเอกรัฐศาสตร์  หลักสูตรพ.ศ. 2560 มีระยะเวลาการศึกษา 4 ปี จำนวน 129 หน่วยกิต
ชื่อปริญญา  รัฐศาสตรบัณฑิต (ร.บ.)     Bachelor of  Political Science (B.Pol.Sc.)
เปิดสอน 3 แผน  แผนการปกครอง (Plan A)  แผนความสัมพันธ์ระหว่างประเทศ (Plan B) และแผนการบริหารรัฐกิจ (Plan C) 
เนื้อหาวิชาที่ศึกษา
ศึกษาเกี่ยวกับทฤษฎีทางรัฐศาสตร์ ระบบ และระบอบการเมืองการปกครอง การเปรียบเทียบการเมืองการปกครองในประเทศ ต่างประเทศ ทฤษฎีความสัมพันธ์ระหว่างประเทศ การบริหารงานบุคคลในองค์กรต่างๆกระบวนการทางสังคม
แนวทางการประกอบอาชีพ
ศึกษาเกี่ยวกับทฤษฎีทางรัฐศาสตร์ ระบบ และระบอบการเมืองการปกครอง การเปรียบเทียบการเมืองการปกครองในประเทศ ต่างประเทศ ทฤษฎีความสัมพันธ์ระหว่างประเทศ การบริหารงานบุคคลในองค์กรต่างๆกระบวนการทางสังคม
เชสกีกรุมลอฟ

สถานที่สำคัญ

ปราสาทกรุมลอฟเป็นปราสาทที่มีขนาดใหญ่เป็นอันดับสองในเช็กเกีย โดยเป็นรองจากปราสาทฮรัดชานี (Hradčany) ที่กรุงปราก ซึ่งปราสาทจัดว่ามีขนาดใหญ่มากเมื่อเทียบกับตัวเมืองที่มีพื้นที่น้อย
โบสถ์เซนต์วิตัสเป็นโบสถ์แบบกอทิกที่สร้างขึ้นตั้งแต่คริสต์ศตวรรษที่ 15 ภายในประดับด้วยภาพปูนเปียกที่วาดขึ้นในช่วงเวลาเดียวกับที่สร้างโบสถ์
เชสกีกรุมลอฟตั้งอยู่ใกล้กับอุทยานแห่งชาติชูมาวา (Šumava) ซึ่งเป็นอุทยานแห่งชาติที่ใหญ่ที่สุดในเช็กเกีย มีทิวเขาชุมมาว่าทอดตัวตามแนวเขตแดนที่ติดกับออสเตรียและเยอรมนี

วัฒนธรรม

เชสกีกรุมลอฟเป็นศูนย์กลางทางวัฒนธรรมที่สำคัญ โดยเป็นสถานที่จัดเทศกาลและงานรื่นเริงต่าง ๆ มากมายในแต่ละปี ที่รู้จักกันมากที่สุดคือ เทศกาลกุหลาบห้ากลีบ (Five-petalled Rose Festival) ซึ่งจะเฉลิมฉลองในวันสุดสัปดาห์ในเดือนมิถุนายน ในเขตใจกลางเมืองจะปิดการจราจรและประดับตกแต่งเหมือนเมืองในยุคกลาง พร้อมทั้งช่างฝีมือ ศิลปิน นักดนตรี และชาวเมืองที่แต่งกายด้วยเสื้อผ้าแบบยุคกลาง ในเทศกาลมีกิจกรรมมากมาย เช่น การประลองบนหลังม้า ฟันดาบ เต้นรำพื้นเมือง และแสดงละคร กิจกรรมเหล่านี้จัดขึ้นที่ปราสาท สวนสาธารณะ ริมฝั่งแม่น้ำ และสถานที่อื่น ๆ นอกจากนี้ยังมีการแสดงดอกไม้ไฟที่จัดขึ้นเหนือปราสาท
ปลาเอินตาขาว

ลักษณะ

มีรูปร่างคล้ายปลายี่สก (P. jullieni) ซึ่งเป็นปลาที่อยู่ในสกุลเดียวกัน แต่มีรูปร่างป้อมสั้นกว่า จำนวนแถบมีขนาดเล็กกว่าและมีมากกว่าถึง 5–6 แถบ ใต้คางมีเนื้อเป็นติ่งเล็ก ตอนกลาง ขอบตาเป็นสีขาว อันเป็นมาของชื่อ

ที่อยู่

พบเฉพาะในแม่น้ำโขงที่เดียวเท่านั้น จัดเป็นปลาที่หายากมาก ใกล้สูญพันธุ์เต็มที่

ชื่อเรียกอื่น

ปลาเอินตาขาว ยังมีชื่อเรียกอื่นอีกว่า "ปลาเอินคางหมู" หรือ "ปลายี่สกปากหนา"
ชาร์ล กูโน

ประวัติ

กูโนเข้ารับการศึกษาที่วิทยาลัยดนตรีแห่งกรุงปารีส และได้รับรางวัลโรมไพรซ์ในปี พ.ศ. 2380 (ค.ศ. 1837) ซึ่งเขาได้ถือโอกาสพำนักที่วิลลาเมดีชี ประเทศอิตาลี เพื่อศึกษาทางดนตรี โดยเฉพาะอย่างยิ่งดนตรีทางศาสนา
ในปี พ.ศ. 2402 (ค.ศ. 1859) อุปรากรเรื่อง เฟาสท์ ซึ่งเป็นผลงานการประพันธ์ของเขา ก็ได้ถูกนำออกแสดงที่โรงละคร เตอัทร์-ลีริก (Théâtre-lyrique) ซึ่งเป็นผลงานที่สร้างมาจากบทประพันธ์โศกนาฏกรรมของเกอเทอ เป็นเรื่องราวของหญิงสาวชื่อ มาการิท ที่ถูกล่อลวงโดยชายแก่ชื่อ เฟาสท์ ผู้ซึ่งขายวิญญาณของตนให้แก่ ซาตาน ด้วยบทเพลงที่ยอดเยี่ยม รวมถึงบทร้องของ เมฟิสโต เลอโวดอร์ (วัวทองคำ) และบทร้องของ มาการิท แลร์เดอบีชู (บทเพลงแห่งเพชรพลอย) บทร้องของ แอร์เจ ชื่อลากัสตาฟีโอเร และเพลงประสานเสียงของเหล่าทหารจากบัลเลต์ชื่อ นุยเดอวาลเปอร์จี ทำให้อุปรากรเรื่อง เฟาสท์ประสบความสำเร็จอย่างถล่มทลาย ด้วยการเปิดการแสดงถึง 70 รอบในปีแรก และในปี พ.ศ. 2410 เขาก็ได้นำอุปรากรเรื่อง โรมิโอกับจูเลียต จากบทประพันธ์ของเชกสเปียร์ ออกแสดง ซึ่งมีบทร้องที่โด่งดัง ได้แก่เพลงวอลทซ์ของจูเลียต เฌอเวอวีฟวร์ (ฉันอยากมีชีวิตอยู่) และบทร้องเสียงเทนเนอร์ ชื่อเพลง ลามูร์ ลามูร์ (ความรัก ความรัก)
นอกจากกูโนจะมีชื่อเสียงจากอุปรากรแล้ว เขายังประพันธ์ซิมโฟนีอีกสองบท ชื่อว่า เปอตีต์ซิมโฟนี สำหรับเครื่องเป่า ๙ ชิ้น ในปี พ.ศ. 2428 (ค.ศ. 1885) และยังมีบทเพลงทางศาสนาอีกจำนวนหนึ่ง โดยมีบทเพลงอันเลื่องชื่อได้แก่ อาเว มารีอา ซึ่งดัดแปลงจากพรีลูดของบาค (BWV 846) และไม่ได้มุ่งให้ขับร้องในโบสถ์ ผลงานของกูโน ยังมีบทเพลงขับร้องจำนวนมาก และบทเพลงประกอบบทกวีของ อัลเฟรด เดอ มูสเสท หรือวิกตอร์ อูโก เป็นต้นว่าบทกวีชื่อ เวนิส, โอ้มาแบลเรอแบล และ เดิงเกอร์กีแอม
รอลลี่ ลูนาส

ประวัติ

ลูนาสเป็นนักมวยชาวฟิลิปปินส์ที่โปรโมเตอร์ชาวญี่ปุ่นนำไปสร้างสรรค์ เขาเริ่มชกมวยอาชีพตั้งแต่ พ.ศ. 2543 ได้ครองแชมป์รุ่นฟลายเวทของฟิลิปปินส์เมื่อ พ.ศ. 2545 และได้ครองแชมป์ PABA รุ่นเดียวกันในปีต่อมา ก่อนจะสละตำแหน่งไปในที่สุดเพราะปัญหาน้ำหนักตัว
หลังจากไปชิงแชมป์เงาที่แอฟริกาใต้ไม่สำเร็จ ลูนาสจึงเดินทางไปชกมวยสากลที่ประเทศญี่ปุ่น และได้ครองแชมป์ OPBF รุ่นแบนตัมเวท ชนะคะแนนโดยเทคนิค มัลคอร์ม ทูนาเกา อดีตแชมป์โลกชาวฟิลิปปินส์ที่ไปหากินที่ญี่ปุ่นเช่นกัน เนื่องจากทั้งคู่หัวชนกันแตกจนต้องยุติการชกในยกที่ 7 ป้องกันตำแหน่งได้ 4 ครั้งก่อนจะขึ้นชิงแชมป์โลกรุ่นแบนตัมเวท WBA แต่ไม่สำเร็จ
หลังจากนั้น ลูนาสขยับขึ้นมาชิงแชมป์ OPBF รุ่นซูเปอร์แบนตัมเวท ชนะ เวทย์ ศักดิ์เมืองแกลง คว้าแชมป์มาครองสำเร็จ แต่พอป้องกันตำแหน่งครั้งแรกก็เสียแชมป์ให้นักมวยสากลชาวญี่ปุ่นไป
โตเกียวโดม

การใช้งาน

เป็นสนามเหย้าของทีมเบสบอลโยมิอุริไจแอนท์ส นอกจากนี้ยังเคยใช้ในการแข่งขันกีฬาเบสบอล อเมริกันฟุตบอล ฟุตบอล เค-วัน และการแสดงคอนเสิร์ต รวมถึงใช้เป็นสถานที่ ๆ ไมค์ ไทสัน ชกป้องกันตำแหน่งแชมป์โลกรุ่นเฮฟวี่เวท กับ เจมส์ "บัตเตอร์" ดักลาส เมื่อวันที่ 11 กุมภาพันธ์ ค.ศ. 1990 ซึ่งไทสันเสียตำแหน่งด้วยการแพ้น็อกในยกที่ 10 ไปอย่างไม่มีใครคาดคิด 
รูปแบบของโตเกียวโดมได้รับอิทธิพลมาจากเมโทรโดม เมืองมินนีอาโพลิส รัฐมินนิโซตา สหรัฐอเมริกา

ขนาด

มีความจุ 55,000 ที่นั่ง

สถานที่ตั้ง

ตั้งอยู่ในเขตบุงเกียว เมืองโตเกียว ประเทศญี่ปุ่น เปิดใช้ครั้งแรกในวันที่ 17 มีนาคม พ.ศ. 2531 ตั้งอยู่ใกล้กับสนามกีฬาโกระกุเอน
ปฏิบัติการคลิปหนีบกระดาษ

ปฏิบัติการคลิปหนีบกระดาษ (อังกฤษ: Operation Paperclip) คือโครงการของสหรัฐอเมริกาที่ได้ดำเนินการนำพาเหล่านักวิทยาศาสตร์และวิศวกรช่างเทคนิคจากนาซีเยอรมัน หลังสงครามโลกครั้งที่สองเข้ามายังประเทศสหรัฐอเมริกา โดยมอบสัญชาติอเมริกาและทำเอกสารปลอมแปลงให้แก่พวกเขาเพื่อตบตาไม่ให้ประธานาธิบดีสหรัฐอเมริกาแฮร์รี เอส. ทรูแมน นักการเมือง หรือสาธารณชนชาวอเมริการับรู้ มีวัตถุประสงค์เพื่อนำการทดลองและเทคโนโลยีที่ทันสมัยจากนาซีเยอรมันมาใช้ประโยชน์ทางการทหารให้แก่สหรัฐอเมริกา เช่น จรวด เครื่องบินไอพ่น เฮลิคอปเตอร์ เป็นต้น ซึ่งในช่วงสงครามเย็น สหรัฐอเมริกาต้องทำการแข่งขันทางด้านอาวุธกับสหภาพโซเวียต
ภาวะเศรษฐกิจถดถอย

ในวิชาเศรษฐศาสตร์ ภาวะเศรษฐกิจถดถอย (อังกฤษ: recession) เป็นการหดตัวของวัฏจักรธุรกิจซึ่งส่งผลให้เกิดการชะลอโดยรวมของกิจกรรมทางเศรษฐกิจ ตัวชี้วัดเศรษฐกิจมหภาคอย่างผลิตภัณฑ์ในประเทศเบื้องต้น (GDP) รายจ่ายการลงทุน กําลังผลิตของภาคอุตสาหกรรม รายได้ครัวเรือน กำไรธุรกิจและเงินเฟ้อลดลง ส่วนการล้มละลายและอัตราการว่างงานเพิ่มขึ้น ในสหราชอาณาจักร นิยามว่าเป็นการเติบโตทางเศรษฐกิจเป็นลบสองไตรมาสติดต่อกัน
โดยทั่วไปภาวะเศรษฐกิจถดถอยเกิดเมื่อมีรายจ่ายลดลงอย่างกว้างขวาง (การเปลี่ยนแปลงอุปทานเป็นลบ) ซึ่งอาจเกิดจากหลายเหตุการณ์อย่างวิกฤตการเงิน การเปลี่ยนแปลงการค้าภายนอก และการเปลี่ยนแปลงอุปสงค์เป็นลบ หรือการแตกของภาวะเศรษฐกิจฟองสบู่ รัฐบาลปกติสนองต่อภาวะเศรษฐกิจถดถอยด้วยการใช้นโยบายเศรษฐกิจมหภาคแบบขยายตัว เช่น การพิ่มอุปสงค์เงิน (นโยบายการคลัง) การเพิ่มรายจ่ายภาครัฐและการลดการเก็บภาษี (นโยบายการเงิน)
ตำบลยุหว่า

ตำบลยุหว่า เป็นตำบลที่มีพื้นที่ในอาณาเขตอยู่ในอำเภอสันป่าตอง จังหวัดเชียงใหม่ โดยได้รับอนุมัติจัดตั้งเป็นตำบลเมื่อ พ.ศ. 2482 โดยชื่อตำบลยุหว่านั้นมาจากชื่อของกำนันคนแรกในเขตการปกครองตอนนั้น คือ "พ่อขุนยุหว่า" ตำบลยุหว่าเป็นตำบลที่มีขนาดที่ใหญ่ที่สุดในอำเภอสันป่าตอง ประกอบไปด้วยหมู่บ้าน 15 หมู่บ้าน มีการปกครองอยู่ 2 เขตการปกครองคือ เทศบาลตำบลสันป่าตอง และเทศบาลตำบลยุหว่า เป็นตำบลที่มีศูนย์กลางทางด้านเศรษฐกิจ ความเจริญและศูนย์ราชการของอำเภอสันป่าตอง

ประวัติตำบลยุหว่า

ตำบลยุหว่าก่อตั้งขึ้นเมื่อ พ.ศ. 2482 โดยใช้ชื่อของเขตปกครอง ตามชื่อผู้เป็นกำนันคนแรก คือ "พ่อขุนยุหว่า" สภาตำบลยุหว่า(ชื่อขณะนั้น) เดิมตั้งอยู่ หมู่ที่ 7 บ้านใหม่ม่วงก๋อน ตำบลยุหว่า อำเภอสันป่าตอง] จังหวัดเชียงใหม่ มีเนื้อที่ประมาณ 2 งานและคับแคบต่อมาเมื่อปี พ.ศ. 2537 คณะกรรมการสภาตำบล ได้เล็งเห็นความเจริญก้าวหน้าของตำบล ได้ประชุมและจัดทำโครงการของบประมาณสร้างอาคารเอนกประสงค์เพื่อใช้เป็นสำนักงานของสภาตำบล ซึ่งตั้งอยู่ หมู่ที่ 9 บ้านต้นผึ้ง ตำบลยุหว่า อำเภอสันป่าตอง จังหวัดเชียงใหม่ ในบริเวณหนองสะเรียม มีเนื้อที่รวม 182 ไร่ ซึ่งเป็นที่สาธารณะของตำบล แต่เดิมหนองสะเรียมเป็นหมู่บ้านหนึ่ง ตามตำนานที่เล่าสืบต่อๆ กันมา ราษฏรภายในหมู่บ้านมีอาชีพรับจ้างได้ไปรับจ้างขุดดิน ที่บ้านรองขุด ตำบลแม่ก๊า ในขณะที่ขุดดินอยู่นั้น พวกเขาได้ปลาไหลเผือก 1 ตัว มีขนาดใหญ่มาก (ขนาดยักษ์) และทำอาหารแบ่งกันกินทั่วทั้งหมู่บ้าน แต่มีหญิงหม้ายคนหนึ่งซึ่งชาวบ้านไม่ชอบและไม่ยอมแบ่งเนื้อปลาไหลให้ เมื่อทำอาหารจากปลาไหลยักษ์แล้ว แบ่งให้แต่น้ำแกง หญิงหม้ายโกรธมากไม่ยอมกินเทน้ำแกงทิ้ง ต่อมาในเวลากลางคืน ชาวบ้านที่กินปลาไหลเผือกยักษ์ ต้องมีอันเป็นไปโดยที่แผ่นดินแยกทรุดตัวลงทั้งบ้านทั้งคนหายจมไปหมด เหลือแต่บ้านของหญิงหม้ายเพียงหลังเดียว คือบริเวณที่ตั้งขององค์การบริหารส่วนตำบลยุหว่า ปัจจุบันนี้ คงเหลือที่ดินเป็นเกาะเนื้อที่ประมาณ 10 ไร่ และหนองน้ำจำนวน 172 ไร่ รวมเนื้อที่หนองสะเรียมทั้งสิ้น 182 ไร่
วันทามารีย์

ความหมายของบทวันทามารีย์

ส่วนแรกของบทจะเป็นการสรรเสริญพระนางมารีย์และพระบุตรของพระนางคือพระเยซู เป็นส่วนที่มีมาตั้งแต่กาเบรียลสวด
ส่วนที่ 2 (สันตะมารีย์....) จะเป็นส่วนขอพรจากพระนางมารีย์ ซึ่งศาสนจักรคาทอลิกประพันธ์เมื่อปี ค.ศ.430
ลัว เสฺว่เจฺวียน

ลัว เสฺว่เจฺวียน (จีน: 罗雪娟; พินอิน: Luō Xuějuān) เป็นนักกีฬาว่ายน้ำชาวจีน ซึ่งได้เหรียญทองจากการแข่งขันโอลิมปิก 2004 ที่เอเธนส์ และกำหนดให้ชาวจีนคนแรกที่วิ่งถือคบเพลิงโอลิมปิก 2008 ปักกิ่ง 
ลัว เสฺว่เจฺวียน เกิดเมื่อ 26 มกราคม พ.ศ. 2527 ที่หางโจว มณฑลเจ้อเจียง เริ่มเล่นกีฬาว่ายน้ำตั้งแต่ พ.ศ. 2534 โดยพ่อแม่เธอเป็นคนส่งเสริมเนื่องจากเป็นคนผอมและไม่แข็งแรง
การเพิกเฉยต่อสังคม

มุมมองในทางลบ

การเพิกเฉยต่อสังคมสามารถทำให้เกิดความเหงาหรือรู้สึกถึงความไม่มีตัวตน และลดความรู้สึกว่า จะต้องรับผิดชอบต่อสวัสดิภาพของบุคคลอื่น ลง ผู้ที่เข้ามาใหม่ในเขตเมืองมักจะพบกับความรู้สึกไม่ใส่ใจของบุคคลอื่นๆ ในละแวกนั้น ซึ่งพวกเขาอาจจะเห็นถึงความใจแคบและการไม่เอาใจใส่มากกว่าการอยู่ร่วมกันอย่างสันติ
กอฟฟ์แมนสังเกตว่า "เมื่อผู้ชายและผู้หญิงเดินผ่านและมองเห็นกันและกัน ผู้ชายจะคาดหวังสำหรับผู้หญิงคนที่สอง" การเพิกเฉยในสังคมจะเกี่ยวข้องกับระดับในการแบ่งแยกบทบาทหน้าที่ของแต่ละบุคคล เช่น การใช้ระบบสองมาตรฐานในที่สาธารณะถูกท้าทายโดยผู้สนับสนุนสิทธิสตรี ผู้ซึ่งไม่พอใจพฤติกรรมของผู้ชายในชีวิตประจำวัน พฤติกรรมเหล่านี้อาจจะเพิ่มการจ้องมอง การข่มขู่ และการดูถูกทางเพศ ซึ่งทำให้การเพิกเฉยต่อสังคมมีความเป็นไปได้มากขึ้น
อิเล็กโตรเนกาทิวิตี

อิเล็กโตรเนกาติวิตี (อังกฤษ: Electronegativity, ::) เป็นค่าที่แสดงถึงความสามารถของอะตอมในการที่จะดึงอิเล็กตรอนเข้าหาตัวเองเมื่อเกิดพันธะเคมี (chemical bond) ทั้งนี้ มีการเสนอวิธีการแสดงอิเล็กโตรเนกาทิวิตีหลายวิธี อาทิ เพาลิง สเกล (Pauling scale) ถูกเสนอในปี ค.ศ. 1932  มูลลิเกน สเกล (Mulliken scale) ถูกเสนอในปี ค.ศ. 1934 และ ออลล์เรด-โรโชสเกล (Allred-Rochow scale)
อุ่นไอรัก หัวใจดวงเดิม

อุ่นไอรัก...หัวใจดวงเดิม (เกาหลี: 여름향기 / ยอ-รึม ฮยาง-กิ; อังกฤษ: Summer Scent / ซัมเมอร์ เซนท์) เป็นละครแนวรักโรแมนติก ได้ออกอากาศทางสถานีโทรทัศน์ KBS2 ในประเทศเกาหลีใต้ ตั้งแต่วันที่ 7 กรกฎาคม ถึงวันที่ 9 กันยายน พ.ศ. 2546 ทุกวันจันทร์-อังคาร เวลา 21.55 น. มีจำนวน 20 ตอน กำกับโดย ยุนซอกโฮ เขียนบทโดย ชอยโฮยุน ผลิตโดย คิมชุลกิล สำหรับในประเทศไทยได้มีการออกอากาศทางช่อง 7 สี ออกอากาศทุกวันจันทร์-อังคาร เวลา 08.30 น. - 10.30 น. ตั้งแต่วันที่ 20 เมษายน ถึงวันที่ 9 มิถุนายน พ.ศ. 2552

เรื่องย่อ

เริ่มเรื่องราวในช่วงที่ ยู มินวู ยังเรียนอยู่ในมหาวิทยาลัย โดยมีเหตุการณ์ร้ายแรงเกิดขึ้นเมื่อ โซ อึนเฮ ประสบอุบัติเหตุและเสียชีวิตลง ขณะที่ โซ อึนเฮ เสียชีวิตไปได้ไม่นานหัวใจของเธอก็ถูกเปลี่ยนไปให้กับ ชิม แฮวอน นักเรียนสาวชั้นมัธยมที่มีความผิดปกติทางด้านหัวใจ
หลายปีต่อมา ชิม แฮวอน ทำอาชีพเป็นเจ้าของร้านดอกไม้และรับจัดส่งดอกไม้ตามสถานที่ต่างๆ โดย ชิม แฮวอน เริ่มมีบุคลิกที่สดใสขึ้นและสุขภาพดีขึ้นมาตามลำดับ ปัจจุบันเธอยังคงคบอยู่กับ ปาร์ค จุงเจ แฟนหนุ่มของเธอ และเพื่อนสนิทของเธอก็คือ ปาร์ค จุงอา น้องสาวคนเดียวของ ปาร์ค จุงเจ ในขณะเดียวกัน ยู มินวู ก็เพิ่งเดินทางกลับมาจากต่างประเทศ เขายังคงโศกเศร้ากับเหตุการณ์ที่เกิดขึ้นกับ โซ อึนเฮ เมื่อหลายปีก่อน
เมื่อ ยู มินวู ได้พบกับ ชิม แฮวอน ในขณะที่ทั้งคู่ไปเดินเขาและ ชิม แฮวอน ได้รับบาดเจ็บที่ข้อเท้า ทำให้ ยู มินวู จำเป็นต้องดูแล ชิม แฮวอน ตลอดหนึ่งคืนที่ติดอยู่ในป่าด้วยกัน เมื่อทั้งสองกลับบ้านก็ได้พบว่าเขาและเธอกำลังจะได้ร่วมงานกันในโปรเจกต์ปรับปรุงโรงแรมคาร่า ในขณะนั้นเองที่ทำให้ ยู มินวู เริ่มเกิดความรู้สึก...รักในตัวของ ชิม แฮวอน ส่วน ชิม แฮวอน ก็มีความรู้สึกรักต่อ ยู มินวู ด้วยเช่นกัน แม้ว่าตัวของเธอนั้นจะยังคงชอบ ปาร์ค จุงเจ อยู่ก็ตาม
ยู มินวู เริ่มสังเกตเห็นอะไรหลายๆอย่างในตัวของ ชิม แฮวอน ที่ทำให้เขาหวนนึกถึงรักแรกของเขา โซ อึนเฮ และตัวของ ยู มินวู เองก็เชื่อมั่นว่า ชิม แฮวอน คือรักครั้งที่สองของเขา ในขณะเดียวกัน ปาร์ค จุงอา น้องสาวของ ปาร์ค จุงเจ ก็ยังคงรักอยู่กับ ยู มินวู ด้วยเช่นกัน
แถบ นีละนิธิ

ประวัติ

ศาสตราจารย์ แถบ นีละนิธิ หรือที่รู้จักในนามของ ศาสตราจารย์ ดร.แถบ นีละนิธิ เกิดเมื่อ 1 กรกฎาคม พ.ศ. 2450 เป็นบุตรของพระราชสุภาวดี (สิน นีละนิธิ) กับนางราชสุภาวดี (นวล นีละนิธิ)

การศึกษา

ศาสตราจารย์ แถบ นีละนิธิ เข้าเรียนระดับชั้นประถมศึกษาที่โรงเรียนวัดสุทัศน์ และชั้นมัธยมศึกษา (ม.8) ที่โรงเรียนสวนกุหลาบ 
เมื่ออายุ 17 ปี ได้เข้าสอบชิงทุนเล่าเรียนหลวงของกระทรวงธรรมการเพื่อไปศึกษาต่อที่ วิทยาลัยของเทศบาลนครปอร์ตสมิธ (Portsmouth Municipal College) ประเทศอังกฤษ สาขาวิทยาศาสตร์ 2 ปี หลังจากนั้น จึงได้เข้าศึกษาต่อที่มหาวิทยาลัยลิเวอร์พูล เป็นเวลา 3 ปี จนได้รับปริญญาวิทยาศาสตรบัณฑิต สาขาเคมีมาตรฐานชั้นสูง เมื่อปี พ.ศ. 2472 และเข้าศึกษาต่ออีก 1 ปี ขั้น Honours School จนได้รับปริญญาวิทยาศาสตรบัณฑิต เกียรตินิยมอันดับ 1 สาขาวิชาเคมี จากมหาวิทยาลัยเดียวกัน เมื่อปี พ.ศ. 2473 ซึ่งนับเป็นคนไทยคนแรกที่เข้าศึกษาในมหาวิทยาลัยแห่งนี้ และสามารถจบด้วยเกียรตินิยมอันดับ 1 ในสาขาเคมี
หลังจากนั้น ได้รับทุนจากมูลนิธิร็อกกี้เฟลเลอร์ไปศึกษาต่อที่มหาวิทยาลัยคอร์เนลล์ สหรัฐอเมริกา โดยสำเร็จปริญญาวิทยาศาสตรมหาบัณฑิต สาขาเคมี เมื่อปี พ.ศ. 2474 และใช้เวลาต่อมาอีกเพียง 2 ปี ก็สำเร็จปริญญาเอก (Ph.D.) สาขาอินทรีย์เคมี จากมหาวิทยาลัยเดียวกัน เมื่อปี พ.ศ. 2476

การทำงาน

หลังจากจบการศึกษาจากมหาวิทยาลัยคอร์เนลล์แล้ว ศ.ดร.แถบ ได้เดินทางกลับมาประเทศไทย และเข้ารับราชการเป็นอาจารย์สอนวิชาเคมีที่คณะอักษรศาสตร์และวิทยาศาสตร์ จุฬาลงกรณ์มหาวิทยาลัย โดยได้รับตำแหน่งหัวหน้าแผนกวิชาเคมี เมื่อ 13 กันยายน พ.ศ. 2479 
เมื่อ 15 เมษายน พ.ศ. 2492 ท่านได้รับพระบรมราชโองการโปรดเกล้าฯ ให้ดำรงตำแหน่งศาสตราจารย์ และวันที่ 13 พฤษภาคม พ.ศ. 2493 ศ.ดร.แถบ ได้ดำรงตำแหน่งคณบดีคณะวิทยาศาสตร์ หลังจากนั้น เมื่อ 27 สิงหาคม พ.ศ. 2500 และได้รับตำแหน่งรองอธิการบดีด้วยอีกตำแหน่งหนึ่ง 
ต่อมา พ.ศ. 2506 จุฬาลงกรณ์มหาวิทยาลัยได้ขยายระดับการศึกษาโดยจัดตั้งบัณฑิตวิทยาลัยขึ้น ท่านได้รับตำแหน่งคณบดีบัณฑิตวิทยาลัยเป็นคนแรกด้วย

บั้นปลาย

ศ.ดร.แถบ นีละนิธิ หลังจากเกษียณอายุราชการแล้ว ท่านยังคงดำรงตำแหน่งรักษาการอธิการบดี จุฬาลงกรณ์มหาวิทยาลัย และได้รับพระบรมราชโองการโปรดเกล้าฯ ให้ดำรงตำแหน่งอธิการบดี จุฬาลงกรณ์มหาวิทยาลัย เป็นท่านที่ 8 เมื่อ 4 มิถุนายน พ.ศ. 2512 โดยท่านดำรงตำแหน่งเป็นเวลา 2 ปี หลังจากนั้น ยังได้ดำรงตำแหน่งนายกสภามหาวิทยาลัยติดต่อกัน 3 วาระ รวมเป็นเวลา 6 ปี 
ท่านถึงแก่อนิจกรรม เมื่อ 10 สิงหาคม พ.ศ. 2523
เนาวรัตน์ ยุกตะนันท์

ประวัติ

เนาวรัตน์ ยุกตะนันท์ มีชื่อเล่นตั้งแต่เกิดว่า "เจี๊ยบ (ก่อนเปลี่ยนเป็น "จิ๊ก" ในภายหลัง) เกิดเมื่อวันที่ 7 กุมภาพันธ์ พ.ศ. 2501 เข้าสู่วงการบันเทิงด้วยการประกวดมิสออด๊าซ เมื่อวันที่ 14 ตุลาคม พ.ศ. 2518 ขณะมีอายุเพียง 17 ปี ได้รับตำแหน่งขวัญใจช่างภาพและสื่อมวลชนและรองมิสออด๊าซอันดับ 1
จากนั้นเข้าสู่วงการภาพยนตร์ด้วยการชักนำของจิรวรรณ กัมปนาทแสนยากร แห่งจิรบันเทิงฟิล์ม โดยรับบทเป็น ภัคคินี ในภาพยนตร์เรื่องแรก แผ่นดินของเรา จากบทประพันธ์อมตะของแม่อนงค์หรือมาลัย ชูพินิจ แสดงร่วมกับสมบัติ เมทะนี นิรุตติ์ ศิริจรรยา นัยนา ชีวานันท์ และช่อเพชร ชัยเนตร กำกับการแสดงโดยบรมครู ส. อาสนจินดา และได้รับรางวัลตุ๊กตาเงิน ในฐานะดาราดาวรุ่งหญิงยอดเยื่ยมในปี พ.ศ. 2519 จากนั้นก็มีผลงานการแสดงเรื่องอื่น ๆ ตามมา เนาวรัตน์ ยุกตะนันท์ยังเป็นหนึ่งในสามดารานักแสดง "สามใบเถา" ภายใต้สังกัดจิรบันเทิงฟิล์ม โดยมีเพื่อนรุ่นน้องอีกสองคน คือ อำภา ภูษิตและ สุพรรษา เนื่องภิรมย์ 
ในปี พ.ศ. 2524 เนาวรัตน์สามารถพิชิตรางวัลพระสุรัสวดีหรือรางวัลตุ๊กตาทองดารานำฝ่ายหญิงยอดเยี่ยม จากเรื่อง ถ้าเธอยังมีรัก แสดงคู่กับสรพงศ์ ชาตรี โดยมีหม่อมเจ้าชาตรีเฉลิม ยุคลเป็นผู้กำกับการแสดง จากเค้าโครงเรื่องของญี่ปุ่น 
จิ๊ก เนาวรัตน์ จบมัธยมศึกษาตอนปลายจาก โรงเรียนบางกะปิ และในปี พ.ศ. 2557 เนาวรัตน์ ยุกตะนันท์ จบการศึกษาระดับปริญญาตรี และ ปริญญาโท ที่ คณะรัฐศาสตร์ มหาวิทยาลัยกรุงเทพธนบุรี
ปัจจุบัน นอกจากงานในวงการบันเทิงแล้ว ในทางสังคม เนาวรัตน์ยังอุทิศตนด้วยการเป็น Blue Angel หรือจิตอาสาให้กับโรงพยาบาลรามาธิบดี นอกจากนี้ยังอาสาแต่งหน้าศพ (Volunteer Mortuary Beautician) ที่โรงพยาบาลแห่งนี้ด้วย
บีบีซี นิวส์ ได้นำเสนอเรื่องราวการทำงานเป็นจิตอาสาของเธอให้คนทั้งโลกได้ประจักษ์พร้อมบทสัมภาษณ์ รวมทั้งรายการเมืองไทย เช่น วีไอพี วู๊ดดี้ ตื่นมาคุย The Lady เป็นต้น
ด้านชีวิตส่วนตัว แต่งงานกับเต็ก แสงอุไรพร มีบุตรชาย 2 คนชื่อ เจเจ และ ทีเจ
การควบคุมการแสดงออกของยีน

การควบคุมการแสดงออกของยีน คือ กระบวนการใด ๆ ที่เซลล์หรือไวรัสใช้ในการควบคุมแนวทางที่ข้อมูลจากยีนถูกสร้างเป็นผลผลิตของยีน ทั้งนี้แม้ผลผลิตของยีนที่ทำหน้าที่อาจจะเป็นอาร์เอ็นเอหรือโปรตีนได้ทั้งคู่ แต่กระบวนการควบคุมการแสดงออกของยีนส่วนใหญ่จะควบคุมยีนที่ถอดรหัสออกมาเป็นโปรตีน ทุกขั้นตอนของการแสดงออกของยีนสามารถถูกควบคุมได้ ตั้งแต่การถอดรหัสจากดีเอ็นเอเป็นอาร์เอ็นเอ ไปจนถึงการเปลี่ยนแปลงโปรตีนภายหลังการแปลรหัสเสร็จเรียบร้อยแล้ว
การควบคุมการแสดงออกของยีนเป็นกระบวนการที่สำคัญสำหรับไวรัส โปรคารีโอต และยูคารีโอต เนื่องจากเป็นการเพิ่มความสามารถในการปรับตัวของสิ่งมีชีวิตนั้นๆ โดยเป็นการทำให้โปรตีนหนึ่งๆ สามารถแสดงออกได้เมื่อมีความจำเป็น ถือกันว่าระบบควบคุมการแสดงออกของยีนที่ค้นพบเป็นครั้งแรกคือการค้นพบ lac operaon โดย Jacques Monod ใน ค.ศ. 1961 ซึ่งพบว่า E. coli จะแสดงออกซึ่งโปรตีนที่มีบทบาทในเมตาบอลิซึมของน้ำตาลแลกโตส เฉพาะในภาวะที่สิ่งแวดล้อมมีแลกโตสมาก และไม่มีน้ำตาลกลูโคสเท่านั้น
นอกจากนี้การควบคุมการแสดงออกของยีนยังเป็นสิ่งที่ทำให้เกิดการจำแนกชนิดของเซลล์ และการก่อรูปร่างเป็นอวัยวะขึ้น ทำให้ในสิ่งมีชีวิตหลายเซลล์มีเซลล์ที่มีการแสดงออกหลายๆ แบบ เพื่อทำหน้าที่เฉพาะ โดยที่แต่ละเซลล์ต่างก็มีลำดับพันธุกรรมเหมือนกันทุกประการได้
จักรพรรดิคัมมุ

พระราชประวัติ

จักรพรรดิคัมมุมีพระนามเดิมก่อนจะขึ้นสืบ ราชบัลลังก์ดอกเบญจมาศ ว่า เจ้าชายยะมะเบะ (山部)
เป็นพระราชโอรสองค์ใหญ่ใน จักรพรรดิโคนิง จักรพรรดิองค์ที่ 49 ที่ประสูติแต่ ทะกะโนะ โนะ นีงะซะ ที่สืบเชื้อสายจาก พระเจ้ามูยองแห่งแพ็คเจ เป็นรุ่นที่ 10 
และนอกจากนี้ยังเป็นพระราชบิดาของจักรพรรดิอีก 3 พระองค์คือ จักรพรรดิเฮเซ จักรพรรดิองค์ที่ 51 , จักรพรรดิซะงะ จักรพรรดิองค์ที่ 52  และ จักรพรรดิจุนนะ จักรพรรดิองค์ที่ 53
จิมมี โฟลยด์ ฮัสเซิลบังก์

เนเธอร์แลนด์

จิมมี โฟลยด์ ฮัสเซิลบังก์ เกิดเมื่อวันที่ 27 มีนาคม ค.ศ. 1972 ที่กรุงปารามารีโบ สาธารณรัฐซูรินาม เป็นบุตรชายคนสุดท้องในจำนวนพี่น้องทั้งหมด 6 คน ของแฟรงก์ แวร์ และคอร์เนลลี ฮัสเซิลบังก์ เขาใช้ชีวิตในวัยเด็กที่ซูรินาม จนกระทั่งในในเดือนตุลาคม ค.ศ. 1978 แม่ของเขาได้พาตัวเขาและพี่ของเขาอีก 3 คนย้ายมาใช้ชีวิตที่เมืองซานดัม ในเขตเทศบาลซานสตัด จังหวัดนอร์ทฮอลแลนด์ ประเทศเนเธอร์แลนด์ โดยพ่อของเขายังคงอยู่ที่ซูรินาม และติดต่อกับครอบครัวน้อยมาก
ในปีต่อมาฮัสเซิลบังก์เริ่มต้นเล่นฟุตบอลระดับเยาวชนในตำแหน่งผู้รักษาประตูให้กับสโมสร เกเฟโอ (GVO) ต่อมาเขาย้ายไปเล่นให้กับ แซดเอฟเซ (ZFC) และซานลันเดีย โดยเปลี่ยนมาเล่นในตำแหน่งปีกขวา ช่วงเวลานั้นฮัสเซลบังก์ได้ไปเข้าร่วมกลุ่มกับนักเลงวัยรุ่นข้างถนน จนต้องถูกควบคุมตัวในสถานพินิจเป็นเวลา 3 เดือนเนื่องจากถูกลงโทษในข้อหาร่วมกันลักทรัพย์
หลังออกจากสถานพินิจ ฮัสเซลบังก์ได้ไปเข้าร่วมทีมเยาวชนของสโมสรเดเวเอส (DWS) ในกรุงอัมสเตอร์ดัม แต่ไม่นานนักเขาก็ถูกไล่ออกจากสโมสรในข้อหาขโมยนาฬิกาของนักฟุตบอลในทีม ก่อนจะไปขอคัดเลือกตัวเพื่อเข้าร่วมทีมเยาวชนของสโมสรฟุตบอล เอสเซ เทลสตาร์ ในเมืองเวลเซน 
หลังอยู่ในทีมชุดเยาวชนของสโมสรเทลสตาร์ได้ 2 ปี เขาก็ได้รับสัญญาเป็นนักฟุตบอลอาชีพ โดยฮัสเซิลบังก์ ได้ลงสนามในระดับลีกอาชีพเป็นนัดแรกในการแข่งขันเอร์สเตอดีวีซี (ดิวิชัน 2 ) เมื่อวันที่ 27 ตุลาคม ค.ศ.1990 โดยแพ้ให้กับสโมสรเฟเฟเฟ-เฟนโล 2–0 ก่อนที่ในเวลาต่อมาเขาจะถูก นีลส์ โอเวอร์เว็ก ผู้จัดการทีมในเวลานั้นยกเลิกสัญญา เพราะมาฝึกซ้อมสายเป็นประจำ หลังถูกขับออกจากสโมสรจิมมี โฟลยด์ ฮัสเซิลบังก์ ได้ไปขอร่วมซ้อมและทดสอบฝีเท้ากับสโมสรฟุตบอล อัลก์มาร์ ซานสตรีก (อาแซด) ซึ่งพี่ชายของเขา การ์ลอส ฮัสเซิลบังก์ เล่นเป็นกองหน้าอยู่ที่นั่น โดยเขาได้รับสัญญาจากอัลก์มาร์เป็นเวลา 2 ปี และได้ลงเล่นในเอร์สเตอดีวีซีไป 46 นัด ตลอดช่วง 2 ฤดูกาล อย่างไรก็ตามเขาไม่ได้รับการต่อสัญญาหลังจากสัญญาหมดลงในปี 1993 
หลังจากหมดสัญญากับอัลก์มาร์ เขาไปขอทดสอบฝีเท้ากับ เอฟเซ ไอนด์โฮเฟิน แต่ไม่ผ่านการทดสอบ จากนั้นเขาก็ยังพลาดโอกาสเซ็นสัญญากับสโมสร เปเอเซ ซวอลเล และใช้เวลาตลอดทั้งฤดูกาล 1993–94 ไปกับการร่วมลงซ้อมกับผู้เล่นของสโมสร ฮาเอฟเซ ฮาร์เลม แต่ก็ไม่ได้รับสัญญาแต่อย่างใด

โปรตุเกส

หลังจากไร้สังกัดเป็นเวลานาน ฮัสเซิลบังก์ได้เซ็นสัญญาที่โปรตุเกสในปี 1995 โดยเขาผ่านการทดสอบฝีเท้ากับสโมสร กังโปไมโยเรงซี ซึ่งเพิ่งเลื่อนชั้นขึ้นมาเล่นในปรีไมราลีกา  โดยในการลงเล่น 4 นัดแรกเขาไม่สามารถยิงประตูได้ และในนัดที่ 5 เขายังยิงจุดโทษพลาด
คณะบริหารธุรกิจและศิลปศาสตร์ มหาวิทยาลัยเทคโนโลยีราชมงคลล้านนา

การจัดการเรียนการสอน

คณะบริหารธุรกิจและศิลปศาสตร์ เปิดทำการเรียนการสอนใน 2 ระดับ คือ ระดับประกาศนียบัตรวิชาชีพ (ปวส.) และระดับปริญญาตรี โดยมีการเรียนการสอนใน 6 เขตพื้นที่ คือ เชียงใหม่(ส่วนกลาง) เชียงราย ลำปาง น่าน ตาก และพิษณุโลก
ปัญหาสิ่งแวดล้อมในประเทศรัสเซีย

มีปัญหาสิ่งแวดล้อมเป็นจำนวนมากในประเทศรัสเซีย มีปัญหาหลายด้านที่ได้รับการอ้างว่ามาจากนโยบายในช่วงสมัยที่ยังเป็นสหภาพโซเวียต ซึ่งเป็นช่วงเวลาที่เหล่าเจ้าหน้าที่รู้สึกว่าการควบคุมมลพิษเป็นอุปสรรคซึ่งไม่จำเป็นต่อการพัฒนาเศรษฐกิจและการทำให้เป็นอุตสาหกรรม เป็นผลให้ 40 เปอร์เซ็นต์ของดินแดนรัสเซียเริ่มแสดงให้เห็นถึงความตึงเครียดทางนิเวศวิทยาอย่างมีนัยสำคัญในช่วงคริสต์ทศวรรษ 1990 ส่วนใหญ่เนื่องจากปัญหาสิ่งแวดล้อมที่มีเป็นจำนวนมาก ซึ่งประกอบด้วย การทำลายป่า, ความไม่รับผิดชอบด้านพลังงาน, มลพิษ และกากกัมมันตรังสี

ความหลากหลายทางชีวภาพ

ประเทศรัสเซียมีพื้นที่คุ้มครองเป็นจำนวนมาก ดังเช่น ซาโปเวดนิค (เขตรักษาสัตว์ป่าและพรรณพืช ที่บริหารจัดการโดยรัฐบาลกลาง) และสวนธรรมชาติ โดยทำไว้เพื่อรักษาสภาวะธรรมชาติของสิ่งแวดล้อม ขณะนี้มีซาโปเวดนิค 101 แห่ง ซึ่งครอบคลุมพื้นที่รวมกว่า 33.5 ล้านเฮกตาร์ อย่างไรก็ตาม สัตว์บางชนิด ดังเช่น เสือโคร่งอามูร์, หมีขั้วโลก และเสือดาวเปอร์เซีย ต่างก็กำลังเผชิญกับการเสี่ยงต่อการสูญพันธุ์ โดยทางรัฐบาลรัสเซียได้พยายามที่จะฟื้นฟูจำนวนประชากรของพวกมัน การประชุมเพื่อการอนุรักษ์เสือโคร่งที่จัดขึ้นในเซนต์ปีเตอร์สเบิร์กในปี ค.ศ. 2010 เพื่อหารือเกี่ยวกับการอนุรักษ์ประชากรเสือโคร่งที่มีจำนวนลดน้อยลง ซึ่งถูกคุกคามโดยตัดไม้ทำลายป่า และการรุกล้ำในประเทศรัสเซีย
เซโปน

เซโปน (ลาว: ເຊໂປນ) ตั้งอยู่ทางตะวันออกของแขวงสุวรรณเขต ตามทางหลวงหมายเลข 9 ประมาณ 190 กิโลเมตร เซโปนเป็นเมืองที่ได้รับผลกระทบจากการเกิดสงครามมากที่สุดเมืองหนึ่ง ทั้งนี้เพราะในช่วงสงครามเวียดนาม เส้นทางโฮจิมินห์ซึ่งเป็นเส้นทางลับได้พาดผ่านเมืองเซโปนแห่งนี้ เส้นทางโฮจิมินห์เป็นเครือข่ายของถนนที่ทุรกันดารตามแนวชายแดนลาว-เวียดนามเริ่มต้นจากแขวงสุวรรณเขตไปจนถึงแขวงอัตตะปือ และมีทางต่อไปกัมพูชาได้ เวียดมินห์ได้สร้างเส้นทางสายนี้เพื่อใช้ลำเลียงพลสู้กับฝรั่งเศส และใช้ลำเลียงพลจากเวียดนามเหนือไปเวียดนามใต้ในช่วงสงครามเวียดนาม (พ.ศ. 2506 – 2517) สหรัฐอเมริกาพยายามทำลายล้างเส้นทางนี้โดยทิ้งระเบิดอย่างหนัก เซโปนยังมีร่องรอยสงครามในอดีดให้เห็นได้อย่างชัดเจน ถนนสายอ้อมเมืองมีซากปรักหักพัง ซากอาวุธยุทโธปกรณ์ ใหเห็นได้ทั่วไป ปัจจุบันยังคงมีกับระเบิด และร่องรายความพังพินาศเป็นหลักฐานทางประวัติศาสตร์ถึงความโหดเหี้ยมของสงครามในอดีต
ชญานุช บุญธนาพิบูลย์

ประวัติ

ชญานุช บุญธนาพิบูลย์ หรือ ชื่อเล่น อิ๊ง เกิดเมื่อวันศุกร์ที่ 30 เดือนมิถุนายน พ.ศ. 2532 ราศีเมถุน เกิดที่จังหวัดกรุงเทพมหานคร ประเทศไทย จบมัธยมศึกษาจากโรงเรียนเตรียมอุดมศึกษา และปัจจุบันกำลังศึกษาที่ คณะนิเทศศาสตร์ จุฬาลงกรณ์มหาวิทยาลัย และเป็นเชียร์ลีดเดอร์แห่ง มหาวิทยาลัยจุฬาลงกรณ์มหาวิทยาลัย รุ่น66  ชญานุช บุญธนาพิบูลย์ เข้าวงการจากงานด้านมิวสิควิดีโอได้แก่ รักด่วนขบวนสุดท้าย ของวง Link Corner จากนั้นได้มาเป็นพิธีกรอย่างเต็มตัวกับช่องแชนแนลวีไทยแลนด์ ทางทรูวิชั่นส์ จากโครงการ VJ Search รุ่นที่ 5 และมีงานด้านโฆษณารวมถึงมิวสิควิดีโอตามมาอีกหลายชิ้นอันได้แก่ มิวสิควิดีโอ เพลงเธอยัง ของวง Potato โฆษณา เบียร์ช้าง ซึ่งฉายในโรงภาพยนตร์ โฆษณา 12 Plus และอื่นๆ อีกมากมาย จนทำให้ได้รับบทนางเอกเป็นครั้งแรกกับงานด้านภาพยนตร์ ในบท โต๊ะอี้ จากภาพยนตร์รักเว้ยเฮ้ย (พ.ศ. 2555) และกำลังมีผลงานภาพยนตร์เรื่อง ประโยคสัญญารัก รับบทเป็น เฌอ